Ministar zdravstva Milan Kujundžić sazvao je izvanrednu konferenciju za medije na kojoj je osudio incident koji se dogodio u četvrtak u Ivanbegovini, gdje je napadnuta novinarka Slobodne Dalmacije koja je htjela slikati njegovu kuću u njegovu rodnom mjestu kod Imotskog. Kujundžić je zahvalio novinarima što ga istražuju te poručio da istraže tako i sve druge. Kazao je da mu ostavka ne pada na pamet te da će mandat odraditi do kraja. O kući i Ivanbegovini kazao je da ona stoji tamo kao i prije 20 godina, a stambena je površina oko 100 kvadrata.

"Osuđujem incident u Ivanbegovini i žao mi je da se to dogodilo. Pohvaljujem policiju u Imotskom. Mogu dodati da su me zvali, to nisu moji rođaci koji su radili kod susjeda, a ja sam bio na Vladi i nisam se mogao javiti", kazao je Kujundžić dodavši novinarima da će odgovoriti na sva njihova pitanja."Gledam ljude u oči i odgovarat ću na sva vaša pitanja", kazao je. "Ovo doživljavam kao atmosferu linča", dodao je.

"U svakom slučaju bilo kakav napad na novinare osuđujem. Dvojica imaju prezime kao ja. Nisu mi rođaci. Nažalost, dva, tri puta policija je istraživala tko provaljuje u tu moju kuću. Samo kažem da su možda radnici posumnjali", kazao je Kujundžić o napadu na novinarku u njegovu rodnom mjestu.

"Pozivam sva tijela da me istraže i pozivam da se istraže i svi drugi, što su dobili sada, u komunizmu, u privatizaciji, koliko tko ima", dodao je Kujundžić.

Kazao je da je sâm ispunjavao imovinsku karticu te dodao da će njegova žena tražiti pravnu zaštitu zbog napisa koji su se pojavili u medijima. Potom je ponovio sve što su njegova supruga i on kupili tijekom zadnjih deset godina. "Zaradili smo više od pet milijuna kuna i platili državi poreze, prireze. Neka svatko drugi kaže što je dobio", kazao je.

Na pitanje novinara hoće li podnijeti ostavku, rekao je da mu to ne pada na pamet. "Ostavka mi ne pada na pamet. Ako se pokaže da neki broj nije točan, ja se mogu vratiti u bilo koju bolnicu. Odradit ću mandat do kraja", dodao je.

"Miro Palac moj je stari prijatelj iz studentskih dana. Krug mojih prijatelja uglavnom je medicinski. Od prije 20, 30 godina ima dvije ljekarne u Zagrebu", kazao je.

Govorio je Kujundžić i o svojoj kući u rodnom mjestu kod Imotskog.

"Kuća stoji tamo kao i prije 20 godina, stambena površina je oko sto kvadrata", kazao je Kujundžić o kući u Ivanbegovini.

Na ponovljeno pitanje o kući i pogreškama u imovinskoj kartici, rekao je: Kuća uistinu ima 100 kvadrata i to je upisano, a moj je grijeh što nisam dobro upisao, sljedeći put ću angažirati stručnjaka", kazao je.

"Nažalost, Ivanbegovina je simbol brojnih sela, napuštena je. Tamo su partizani 1944. i 1945. ubili 46 dečki. Beljak sada kaže da nisu dovoljno ubili. Čak 28 liječnika je iz tog sela, što u Hrvatskoj, što u Europi, što u SAD-u. Nemojte generalizirati hrvatska sela da su zaostala", kazao je Kujundžić.

"Prvo sve javne osobe istražite, ne idem javno s imenima. Nisam se čuo danas s premijerom. Što se tiče HDZ-a, imamo danas sjednice, gdje ćemo donijeti odluku kada su izbori. Pobijedit će onaj tko će biti najbolji. Ti ljudi, koji će doći, oni će bez problema pobijediti na parlamentarnim izborima. Ne znam hoću li ja biti tema, ali podržavam razgovor", kazao je.

"Po rezultatima koje je napravio, Plenković apsolutno ima sve epitete da dobije još jedan mandat, to je moje osobno mišljenje, ali neka se natječu ljudi za mandat", dodao je.

Kujundžić: Osuđujem napad na novinarku

"Nastavno na napise u medijima o incidentu koji se dogodio pored moje kuće u rodnom selu Ivanbegovina kod Imotskog, molim da se javnost izvijesti kako su radnici koji su radili kod susjeda napravili incident s novinarkom Slobodne Dalmacije.

Ako je sve što se navodi točno, najstrože osuđujem takve postupke i ovim putem pohvaljujem policiju u Imotskom koja je primjereno reagirala. Naglašavam kako ipak treba pričekati službeno izvješće policije. Ne opravdavajući radnike, napominjem da mi je u kuću u Ivanbegovini dosad provaljivano tri puta, što je policija istraživala, a u ovom slučaju je to možda kod radnika pobudilo sumnju da se opet događa provala.

Navode novinarke da su mene spomenuti radnici kontaktirali telefonski niječem, što se uostalom lako može i provjeriti po zabilježenim telefonskim pozivima. U vrijeme incidenta bio sam na sjednici Vlade i nisam ni s kim razgovarao", priopćio je ministar Kujundžić.